Tony Tan Keng Yam

Tony Tan Keng Yam (født 1940) er en singaporsk matematiker, bankmann og politiker. Han var president i Singapore fra 2011 til 2017.

Tan studerte fysikk ved University of Singapore og fortsatte deretter sine fysikkstudier med mastergrad fra Massachusetts Institute of Technology i USA. Han tok doktorgrad i anvendt matematikk ved University of Adelaide i Australia. Deretter ble han i 1967 ansatt ved matematisk institutt ved University of Singapore. I 1969 forlot han universitetet til fordel for det private næringsliv. Han begynte i Overseas-Chinese Banking Corporation (OCBC) og ble til sist direktør i denne banken. 

I 1979 gikk Tan inn i politikken og ble valgt til parlamentet for People's Action Party (PAP), det dominerende partiet i Singapore. En rekke ministerposter fulgte. I 1980 ble han undervisningsminister, året deretter handels- og industriminister. Fra 1980 til 1981 var han samtidig også den første visekansler for National University of Singapore.«Past Presidents and Vice Chancellors. Dr Tony TAN Keng Yam» , National University of Singapore. Han ble i 1983  finansminister i tillegg til handels- og industriminister. Tan ble i 1985 igjen undervisningsminister, en post han besatte til 1991, da han gikk tilbake til banknæringen som direktør i Overseas-Chinese Banking Corporation. I 1995 kom han tilbake til regjeringen, og ble visestatsminister og forsvarsminister (fra 2003 kalt minister for sikkerhet og forsvar).

I 2005 gikk han igjen ut av politikken og gikk inn i ledelsen for Government of Singapore Investment Corporation. Samtidig ble han leder for National Research Foundation og direktør for Singapore Press Holdings. Han trakk seg fra disse posisjonene for å stille ved presidentvalget i august 2011. Tan gikk også ut av PAP og stilte ved valget som uavhengig kandidat. Han ble likevel ansett som PAPs foretrukne kandidat til presidentvervet.«Singapore presidential election won by Tony Tan», BBC News, 27. august 2011. Tan vant valget med knapp margin. Han fikk 35,19 % av stemmene mot 34,85 % for den nærmeste rivalen Tan Cheng Bock.«Tony Tan elected as Singapore's 7th President» , Hindustan Times, 28. august 2011. Den 1. september 2011 ble han innsatt som Singapores sjuende president.«Dr Tony Tan sworn in as Singapore's 7th President» , Channel NewsAsia, 1. september 2011. Han satt som president til 31. august 2017.

 Referanser 

 Eksterne lenker 
 Biography of the President, fra Singapores presidentembete

Kategori:Singapores presidenter
Kategori:Personer etter føde- eller oppvekststed i Singapore